Pandor spreek kommer oor terreur in Midde-Ooste uit | Netwerk24
Opod ondersoek skietdood van vrou tydens klopjag
Die onafhanklike polisieondersoekdirektoraat (Opod) ondersoek 'n voorval waartydens 'n 33-jarige vrou Donderdag doodgeskiet is tydens 'n klopjag in Lamontville in KwaZulu-Natal.
Pandor spreek kommer oor terreur in Midde-Ooste uit
30 November 2020 07:06
Die Suid-Afrikaanse regering is "diep bekommerd" oor twee terreuraanvalle wat vandeesmaand in Jedda in Saudi-Arabië voorgekom.
In 'n verklaring wat Sondagoggend uitgereik is, sê dr. Naledi Pandor, minister van internasionale betrekkinge en samewerking, sy is bekommerd oor die toename in geweld in die streek in die afgelope week.
Dit kom nadat Mohsen Fatsjrizade, hoof van navorsing en innovering van Iran se ministerie van verdediging, Vrydag in 'n sluipmoordaanval vermoor is.
LEES OOK: Iran sweer wraak ná sluipmoord op kern-man
"Suid-Afrika se standpunt bly steeds dat terreur in al sy vorme nie goedgepraat kan word nie, en steun alle pogings deur die internasionale gemeenskap om dit binne die raamwerk van die Verenigde Nasies te beveg."
Wat die jongste voorval in Jedda op 23 November betref, het die Hoethi-rebellegroep in Jemen aanspreeklikheid vir die missielaanval op die oliereus Saudi Aramco se aanleg aanvaar, berig Al Jazeera. Niemand is beseer nie.
In 'n vorige voorval op 11 November is 'n werker van die Griekse konsulaat en 'n veiligheidswag beseer toe ontploffings by herdenkingsgeleenthede van die Tweede Wêreldoorlog in die stad voorgekom het, berig CNN.
Pandor het benadruk dat hierdie voorvalle 'n terugslag vir vordering in die streek is en uitsluitlik daarop gemik is om die VN se mediasie-en-vredesinisiatief te verongeluk.
"Suid-Afrika neem kennis daarvan dat die koninkryk van Saudi-Arabië selfbeheersing aan die dag lê deur nie vergeldend op te tree nie maar eerder die situasie deur internasionale kanale probeer beredder."